SET ภาพรวมยังดี พรุ่งนี้ฟื้นต่อเนื่อง แนวต้าน 1,375
บล.โนมูระ พัฒนสิน มองแนวโน้มการลงทุนในวันพรุ่งนี้ (28 ส.ค.) เชื่อว่าตลาดฯยังมีโมเมนตัมเป็นบวก ดังนั้นดัชนีน่าจะฟื้นตัวต่อเนื่องได้ พร้อมให้แนวรับ 1,340 จุด ส่วนแนวต้าน 1,369-1,375 จุด
27 ส.ค. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (27 ส.ค.) ปรับตัวขึ้นตาม Sentiment จากต่างประเทศ หลังจากนายวิลเลียม ดัดลีย์ ประธานธนาคารกลางสหรัฐ (FED) สาขานิวยอร์ก ระบุว่าเศรษฐกิจโลกมีความผันผวนจากเศรษฐกิจจากจีน ซึ่งตัวเลขเศรษฐกิจของสหรัฐฯมีการฟื้นตัวที่ยังเปราะบางอยู่ ดังนั้นจึงยังไม่น่าจะปรับขึ้นอัตราดอกเบี้ยในเร็วๆ นี้ ด้วยปัจจัยนี้ทำให้สินทรัพย์เสี่ยงมีการฟื้นตัวขึ้น รวมถึงตลาดหุ้นต่างประเทศที่ต่างปรับตัวขึ้นกันทั่วหน้าด้วย
ทั้งนี้ เดิมนักเศรษฐศาสตร์ได้คาดการณ์การปรับขึ้นอัตราดอกเบี้ยของสหรัฐในเดือนก.ย.มีเปอร์เซนต์สูงถึง 50% แต่ตอนนี้ให้น้ำหนักลดลงมาเหลือ 20% และได้คาดการณ์การปรับขึ้นอัตราดอกเบี้ยไปที่ปลายปีนี้มากกว่า โดยให้น้ำหนักการปรับขึ้นอัตราดอกเบี้ยของสหรัฐฯในช่วงปลายปีถึง 49.5% แต่ให้น้ำหนักการปรับขึ้นอัตราดอกเบี้ยของสหรัฐฯไปที่ไตรมาส 1/59 มีน้ำหนักกว่า 50%
นอกจากนี้ ตลาดในเอเชียวันนี้ยังได้รับแรงหนุนจากมาตรการกระตุ้นเศรษฐกิจของจีน ที่มีการอัดฉีดสภาพคล่องเข้าระบบ 1.5 แสนล้านหยวน ส่งผลให้สินทรัพย์เสี่ยงปรับตัวขึ้นกันทั่วหน้า
แนวโน้มการลงทุนในวันพรุ่งนี้ (28 ส.ค.) เชื่อว่าตลาดฯยังมีโมเมนตัมเป็นบวก ดังนั้นดัชนีน่าจะฟื้นตัวต่อเนื่องได้ พร้อมให้แนวรับ 1,340 จุด ส่วนแนวต้าน 1,369-1,375 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT มูลค่าการซื้อขาย 2,927.70 ล้านบาท ปิดที่ 259.00 บาท เพิ่มขึ้น 10.00 บาท
KTB มูลค่าการซื้อขาย 2,684.62 ล้านบาท ปิดที่ 18.60 บาท เพิ่มขึ้น 0.50 บาท
SCC มูลค่าการซื้อขาย 2,641.44 ล้านบาท ปิดที่ 476.00 บาท เพิ่มขึ้น 6.00 บาท      
KBANK มูลค่าการซื้อขาย 2,003.68 ล้านบาท ปิดที่ 180.00 บาท เพิ่มขึ้น 7.50 บาท
AOT มูลค่าการซื้อขาย 1,790.65 ล้านบาท ปิดที่ 272.00 บาท เพิ่มขึ้น 7.00 บาท
 
ที่มา: สำนักข่าวอินโฟเควสท์